CELEX: 32021D1345
Language: el
Date: 2021-06-28 00:00:00
Title: Απόφαση (ΕΕ) 2021/1345 του Συμβουλίου της 28ης Ιουνίου 2021 με την οποία εγκρίνεται η έναρξη διαπραγματεύσεων με την Αργεντινή, την Αυστραλία, τις Ηνωμένες Πολιτείες, την Ιαπωνία, την Ινδία, το Ισραήλ, τον Καναδά, την Κόστα Ρίκα, τη Νέα Ζηλανδία, τη Νότια Κορέα και την Τυνησία με σκοπό τη σύναψη συμφωνιών σχετικά με το εμπόριο βιολογικών προϊόντων

31.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 306/2
               
            
         ΑΠΟΦΑΣΗ (ΕΕ) 2021/1345 ΤΟΥ ΣΥΜΒΟΥΛΙΟΥ
         της 28ης Ιουνίου 2021
         με την οποία εγκρίνεται η έναρξη διαπραγματεύσεων με την Αργεντινή, την Αυστραλία, τις Ηνωμένες Πολιτείες, την Ιαπωνία, την Ινδία, το Ισραήλ, τον Καναδά, την Κόστα Ρίκα, τη Νέα Ζηλανδία, τη Νότια Κορέα και την Τυνησία με σκοπό τη σύναψη συμφωνιών σχετικά με το εμπόριο βιολογικών προϊόντων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου (1) θεσπίζει τη δυνατότητα χορήγησης πρόσβασης στην αγορά της Ένωσης για βιολογικά προϊόντα που προέρχονται από τρίτες χώρες για τις οποίες έχει αναγνωριστεί στο πλαίσιο εμπορικής συμφωνίας ότι διαθέτουν σύστημα παραγωγής που ανταποκρίνεται στους ίδιους στόχους και αρχές, με την εφαρμογή κανόνων που εγγυώνται το ίδιο επίπεδο εξασφάλισης της συμμόρφωσης με εκείνο που εξασφαλίζουν οι κανόνες της Ένωσης.
                  
               
                     (2)
                  
                  
                     Σύμφωνα με τον κανονισμό (ΕΕ) 2018/848, η αναγνώριση για τους σκοπούς της ισοδυναμίας τρίτων χωρών βάσει του κανονισμού (ΕΚ) αριθ. 834/2007 του Συμβουλίου (2) θα λήξει στις 31 Δεκεμβρίου 2026. Ως εκ τούτου, είναι αναγκαίο να αρχίσουν διαπραγματεύσεις με σκοπό τη σύναψη συμφωνιών σχετικά με το εμπόριο βιολογικών προϊόντων με ορισμένες ενδιαφερόμενες τρίτες χώρες.
                  
               
                     (3)
                  
                  
                     Σύμφωνα με τον κανονισμό (ΕΚ) αριθ. 834/2007, η Επιτροπή κατάρτισε κατάλογο αναγνωρισμένων τρίτων χωρών στο παράρτημα III του κανονισμού (ΕΚ) αριθ. 1235/2008 (3).
                  
               
                     (4)
                  
                  
                     Το εμπόριο βιολογικών προϊόντων μεταξύ της Ένωσης και της Ελβετίας καλύπτεται από τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (4) («συμφωνία με την Ελβετία»). Η Ελβετία απαριθμήθηκε στο παράρτημα III του κανονισμού (ΕΚ) αριθ. 1235/2008 για λόγους διαφάνειας. Η συμφωνία με την Ελβετία προβλέπει μηχανισμό επικαιροποίησης της συμφωνίας σε περίπτωση τροποποίησης των νόμων και κανονισμών ενός εκ των μερών. Ως εκ τούτου, δεν είναι αναγκαίο να αρχίσουν διαπραγματεύσεις με την Ελβετία.
                  
               
                     (5)
                  
                  
                     Η Χιλή αναγνωρίζεται ως ισοδύναμη τρίτη χώρα με βάση τη συμφωνία μεταξύ της Ευρωπαϊκής Ένωσης και της Δημοκρατίας της Χιλής σχετικά με το εμπόριο βιολογικών προϊόντων (5) («συμφωνία με τη Χιλή»). Η Χιλή απαριθμήθηκε στο παράρτημα III του κανονισμού (ΕΚ) αριθ. 1235/2008 της Επιτροπής για λόγους διαφάνειας. Η συμφωνία με τη Χιλή προβλέπει τη δυνατότητα προσαρμογής της αναγνώρισης σε περίπτωση τροποποίησης των νόμων και κανονισμών ενός εκ των μερών. Ως εκ τούτου, δεν είναι αναγκαίο να αρχίσουν διαπραγματεύσεις με τη Χιλή.
                  
               
                     (6)
                  
                  
                     Με τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (6), θεσπίστηκε η αμοιβαία αναγνώριση της ισοδυναμίας των ισχυόντων νόμων και κανονισμών για τα βιολογικά προϊόντα και η αναγνώριση των συστημάτων ελέγχου αμφότερων των μερών της συμφωνίας. Το παράρτημα 14 της εν λόγω συμφωνίας σχετικά με τα βιολογικά προϊόντα προβλέπει ότι, καθώς οκανονισμός (ΕΕ) 2018/848 πρόκειται να εφαρμοστεί από την 1η Ιανουαρίου 2022, η αναγνώριση της ισοδυναμίας οφείλεται να επαναξιολογηθεί από κάθε συμβαλλόμενο μέρος έως τις 31 Δεκεμβρίου 2023. Ως εκ τούτου, δεν είναι αναγκαίο να αρχίσουν διαπραγματεύσεις με το Ηνωμένο Βασίλειο.
                  
               
                     (7)
                  
                  
                     Επομένως, θα πρέπει να αρχίσουν διαπραγματεύσεις με την Αργεντινή, την Αυστραλία, τις Ηνωμένες Πολιτείες, την Ιαπωνία, την Ινδία, το Ισραήλ, τον Καναδά, την Κόστα Ρίκα, τη Νέα Ζηλανδία, τη Νότια Κορέα και την Τυνησία για τη σύναψη συμφωνιών σχετικά με το εμπόριο βιολογικών προϊοντων.
                  
               
                     (8)
                  
                  
                     Για να μπορέσει η Ένωση να συνεχίσει τις αμοιβαίες σχέσεις με τρίτες χώρες όσον αφορά το εμπόριο βιολογικών προϊόντων, είναι σκόπιμο να καθοριστούν οδηγίες διαπραγμάτευσης για συμφωνίες που θα επιτρέπουν στην Ένωση και την ενδιαφερόμενη τρίτη χώρα να αναγνωρίζουν την ισοδυναμία των προτύπων βιολογικής παραγωγής και των συστημάτων ελέγχου τους,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Εξουσιοδοτείται η Επιτροπή να αρχίσει διαπραγμετεύσεις με την Αργεντινή, την Αυστραλία, τις Ηνωμένες Πολιτείες, την Ιαπωνία, την Ινδία, το Ισραήλ, τον Καναδά, την Κόστα Ρίκα, τη Νέα Ζηλανδία, τη Νότια Κορέα και την Τυνησία για τη σύναψη συμφωνιών σχετικά με το εμπόριο βιολογικών προϊοντων.
            
            
               2.   Η διαπραγματεύσεις διεξάγονται βάσει των διαπραγματευτικών οδηγιών του Συμβουλίου οι οποίες εκτίθενται στο προσάρτημα της παρούσας απόφασης.
            
         
         
            Άρθρο 2
            Οι διαπραγματεύσεις διεξάγονται σε συνεννόηση με την ειδική επιτροπή γεωργίας.
         
         
            Άρθρο 3
            Η παρούσα απόφαση απευθύνεται στην Επιτροπή.
         
         
            Λουξεμβούργο, 28 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               M. do C. ANTUNES
            
         
         
            (1)  Κανονισμός (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου (ΕΕ L 150 της 14.6.2018, σ. 1.).
         
            (2)  Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).
         
            (3)  Κανονισμός (ΕΚ) αριθ. 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ L 334 της 12.12.2008, σ. 25).
         
            (4)  ΕΕ L 114 της 30.4.2002, σ. 132.
         
            (5)  ΕΕ L 331 της 14.12.2017, σ. 4.
         
            (6)  ΕΕ L 149 της 30.4.2021, σ. 10.